Apprime de ogne singole oracole, 'u conzultande avera offrì 'u πέλανος (pelanós), 'na libbaggione de nature, e pajà 'na tasse addò 'u 'mborte cangiave in base a quidde ca avera cercà, ce ere 'na cose ca faceve parte d'a sfere private o pubbleche. Pò avenève fatte 'u prime sacrificie violende ditte πρόθυσις (próthysis) ca normalmende ere 'na capre ca avenève accise, e pò, 'u conzultande avera mettere sus a 'u tavole sacre 'n'otre stuèzze de 'n'otra vittime sacrificale. A stu punde se avviave 'a conzultazione, seconne le teste 'a Pythía traseve jndr'à 'u tembie e faceve asckuà farine d'orze e fogghie de laure sus 'a hestía (εστία) da 'u fuèche perenne, pò scenneve jndr'à 'u ádyton (ἄδυτον), 'u locale sacre ca s'acchiave sotte a 'u pavimende d'u tembie, addò stave pure l'omphalós (ὀμφαλός), 'a petra sacre ca indichesce 'u cendre d'u munne. Addà azzettate sus a 'nu calderone sacrificale (lebēs, λέβης) achiuse da 'nu cuperchie e puggiate sus a 'nu tripode (trípous, τρίπους), tenenne 'nu rame de laure (dáphnē, δάφνη) tagghiate frische frische e cercunnate da vapore misteriose ca avenèvane da 'na fenditure d'u terrene ca 'nghianavane verse 'n'aperture verticale cumme quedde de 'nu puzze, jedde pronungiave le oracole ca 'u προφήτης mettève pe iscritte jndr'à 'n'esametre ""omeriche"". Non ge se sape addò se mettève 'u conzultande, nè ce 'a domanda soje avenève o mene trascritte, ma sta domande ere proposte pe mezze de 'n'alternative a quale 'a Pythía respunneve.